Հաջորդ թեժ կետը Ալավերդին էր: Այստեղ, հիշեցնենք, պայքարում էին անկուսակցականներ Արթուր Աբգարյանը, ով «Սթրոնգ սթոուն գրուպ» ՍՊԸ տնօրենն է, Լալվարի քարհանքի սեփականատեր Տարոն Աբգարյանի եղբայրը, եւ Կարեն Փարեմուզյանը՝ Սանահինի մեքենայացված գծային ուղեմասի պետը: Վերջինիս սատարում էին Լոռու ՀՀԿ-ական մարզպետը, ԱԺ փոխնախագահ Էդուարդ Շարմազանովը, մի խոսքով՝ Փարմուզյանը ՀՀԿ-ի թեկնածուն էր: Ըստ կենտրոնական ընտրական հանձնաժողովի նախնական տվյալների, Փարեմուզյանը ստացել է 5 հազար 141 ձայն, իսկ նրա մրցակից Աբգարյանը՝ 3 հազար 554 ձայն: Փարեմուզյանը, փաստորեն, ձայների բավական քիչ տարբերությամբ է Ալավերդու քաղաքապետ դարձել: 16 հազար 473 ընտրողներից քվեարկությանը մասնակցել է 8 հազար 970 հոգի. 247 քվեաթերթիկ անվավեր է ճանաչվել: Երեկ, երբ պարտված թեկնածուին՝ Արթուր Աբգարյանին հարցրեցինք՝ բողոքարկելո՞ւ է ընտրությունների արդյունքները եւ արդյո՞ք ընտրակեղծիքների չի հանդիպել, նա պատասխանեց. «Ալավերդու քաղաքապետին պետք է ընտրեն Ալավերդու բնակիչները, ոչ թե քաղաքին կից գյուղերի բնակիչները: Դրանից ավել մեկնաբանություններ չեմ կարող անել: Ժողովուրդը հիասթափված ասում էր, որ ինձ է ձայն տվել: Ընտրակաշառքի մասին չեմ կարող ոչինչ ասել, գրանցված բան չկա: Արդյունքները չեմ բողոքարկի»: Նա, ի դեպ, ընդհանրապես չէր ցանկանում խոսել: «Չեմ ուզում ընտրություններից խոսել, քանի որ դրանք արդեն անցյալում են»,- ասաց Աբգարյանը: Հիշեցնենք, մթնոլորտը նախընտրական Ալավերդիում այնքան էր լարվել, որ ՀՀԿ խոսնակ Էդուարդ Շարմազանովը մեկնել էր հայրենի քաղաք՝ իրավիճակը հարթելու: